DA Den Europæiske Unions Tidende C 306/3

KOMMISSIONENS UDTALELSE

af 27. november 2008

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som de ungarske myndigheder har vedtaget angående en vinkelsliber af mærket MANS FRIEND MD-2007-139

(EØS-relevant tekst)

(2008/C 306/02)

1. De ungarske myndigheders anmeldelse

I henhold til artikel 2, stk. 1, i direktiv 98/37/EF om indbyrdes tilnærmelse af medlemsstaternes lovgivning om maskiner skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning, og som anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 23. juli 2007 underrettede de ungarske myndigheder Kommissionen om en foranstaltning, der forbyder markedsføring af en håndholdt bærbar elektrisk vinkelsliber af mærket MANS FRIEND, model MF 125-110. Maskinen var fremstillet af Jinhua Max-power Tools Co., Ltd, Western Binhong Road 558, section 2, Jinhua Industrial Area, Zhejing, Kina, og distribueret af Baumann Hungary Kft., H-1162 Budapest, János utca 118.

Europa-Kommissionen modtog følgende dokumenter:

— attest nr. 05SHW0991-01 af 10. maj 2005 udstedt af Intertek Deutschland GmbH for tildeling af »GS«-mærket til en vinkelsliber af model S1M-MP6-125

— attest nr. JSH0411771 af 8. maj 2005 og attest nr. 531226 af 10. maj 2005 for samme model vinkelsliber, S1M-MP6-125, udstedt af Intertek ETL SEMKO, Shanghai

— erklæring fra Max-power Tools Co. af 12. juli 2006 om, at vinkelsliberen af model S1M-MP6-125 ækvivalerer med modellen MF 125-110, som er omfattet af den ungarske foranstaltning

— EF-overensstemmelseserklæring udstedt af Baumann Hungary Kft. den 18. juli 2006 med reference til attest nr. JSH0411771.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen finder, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger for så vidt angår de pågældende maskiner i overensstemmelse med deres forpligtelser i henhold til artikel 2, stk. 1.

2. De ungarske myndigheders begrundelse

De ungarske myndigheder traf foranstaltningen på basis af, at vinkelsliberen ikke er i overensstemmelse med følgende væsentlige sundheds- og sikkerhedskrav, som er fastsat i bilag I til direktiv 98/37/EF (med henvisning til specifikationerne i de harmoniserede europæiske standarder EN 50144-1:1998 — »Elektrisk motordrevet håndværktøj — Sikkerhed — Del 1: Almindelige bestemmelser« og EN 50144-2-3:2002 — »Elektrisk motordrevet håndværktøj — Sikkerhed — Del 2-3: Særlige bestemmelser for slibemaskiner, skiveslibere og polermaskiner«, som der henvises til i EF-overensstemmelseserklæringen fra fabrikanten):

1.5.1. Risici, der skyldes elektrisk energi

Maskinens interne ledninger var ikke fastgjort, hvilket bevirkede, at der var fare for elektrisk stød.

1.5.6. Brandfare

Under varmeprøven gik der ild i maskinen; den udsendte røg og flammer og gik derefter i stå.

1.7.4. Brugsanvisning

Størstedelen af de generelle sikkerhedsanvisninger og de specifikke anvisninger vedrørende vinkelsliberen manglede i brugsanvisningen.

1.7.3. Mærkning

Fabrikanten og fremstillingsåret var ikke angivet på vinkelsliberen.

3. Kommissionens udtalelse

Kommissionen anmodede den 15. november 2007 pr. brev Jinhua Max-power Tools Co. og Baumann Hungary Kft. — som underskrev EF-overensstemmelseserklæringen — om at fremsende deres bemærkninger til de ungarske myndigheders forbud.

Den 15. november 2007 henvendte Kommissionen sig også skriftligt til Intertek ETL SEMKO, Shanghai, og til Intertek Deutschland GmbH, som havde udstedt overensstemmelseserklæringer for en vinkelsliber af model S1M-MP6-125, som angiveligt var ækvivalent med den vinkelsliber af model MF 125-110, der var omfattet af den ungarske foranstaltning.

Indtil dato har Kommissionen ikke modtaget svar fra Baumann Hungary Kft., Intertek ETL SEMKO eller Intertek Deutschland Gmbh.

I sit svar af 19. december 2007 anførte Jinhua Max-power Tools Co., at de aldrig havde fremstillet eller leveret en vinkelsliber af mærket »Mans Friend«. De anførte desuden, at de kinesiske myndigheder for tiden undersøgte sagen, men ikke havde fundet ud af, hvem der havde misbrugt deres attester og deres navn.

På baggrund af den foreliggende dokumentation og de bemærkninger, de berørte parter har fremsat, finder Kommissionen, at de ungarske myndigheder har påvist, at den maskine, som er genstand for forbuddet, ikke er i overensstemmelse med ovennævnte væsentlige sundheds- og sikkerhedskrav. Maskinens manglende overensstemmelse er til alvorlig fare for brugerens sikkerhed.

Efter at have fulgt den foreskrevne procedure er Kommissionen således af den opfattelse, at de ungarske myndigheders foranstaltning er berettiget.